**Marta de los Ángeles González - Abreu y Arencibia**, coñecida como **Marta Abreu de Estévez**, nada en Santa Clara (Cuba) o 13 de novembro de 1845 e finada en París o 2 de xaneiro de 1909, foi unha filántropa cubana.

Traxectoria
-----------

Naceu en Santa Clara, na rúa Sancti Spíritus (hoxe Juan Bruno Zayas), na casa marcada co número 49. Foi filla de Pedro Nolasco González-Abreu y Jiménez e de Rosalía Arencibia y Plana, ambos nados na mesma cidade. Creceu e educouse no seo dunha adiñeirada familia, a cal se caracterizou polos seus cuantiosos donativos para obras de beneficencia e utilidade pública.

Posteriormente mudouse a unha leira da súa familia no actual municipio de Encrucijada, destinada ao cultivo da cana de azucre. Grazas ao traballo cos escravos e polo seu bo corazón e bondade era coñecida entre eles como «La Generosa». Na súa cidade natal abriu os colexios San Pedro Nolasco e Santa Rosalía, masculino e feminino, respectivamente. Tamén fundou dous asilos para pobres e erixiu o Teatro de la Caridad, inaugurado o 8 de setembro de 1885, cuxa recadación se destinou a obras benéficas. Amais, construíu os lavadoiros públicos dos ríos Bélico e Cubanicay, o dispensario El Amparo para nenos pobres e fomentou a construción dunha planta eléctrica. Contribuíu con numerosos recursos financeiros á loita pola independencia de Cuba. 

Con fondos provistos por ela organizáronse a mediados de 1896 tres expedicións destinadas a Las Villas e Camagüey. Tamén financiou a construción da liña férrea desde o municipio de Encrucijada até a cidade de Santa Clara e posteriormente a terminal de trens que hoxe leva o seu nome.

En 1874 casou co doutor Luis Estévez y Romero, avogado natural da cidade de Matanzas, quen sempre apoiou as súas actividades benéficas e patrióticas. Este foi vicepresidente da República durante o goberno de Tomás Estrada Palma. En 1895, a Coroa Española quixo outorgarlle o título de Condesa de Santa Clara, mais ela rexeitouno.

Faleceu en París o 2 de xaneiro de 1909.

Honras
------

### Homenaxe póstuma

O vapor Flandres partiu de Francia o 4 de febreiro de 1920 cos restos mortais de Marta Abreu e de Luis Estévez, quen se suicidara pouco despois de morrer a súa esposa. O día 20 foron inhumados no panteón da familia Abreu Arencibia, na Necrópole de Colón, con honras das autoridades gobernamentais.

### Monumento a Marta Abreu

O Concello da Habana decidiu cambiar o nome da rúa Amargura na Habana Vella polo de Marta Abreu.

O recordo da protectora dos pobres e da cidade de Santa Clara foi conservado pola cidadanía. O 24 de febreiro de 1924 inaugurouse un monumento na súa honra na Praza Leoncio Vidal da cidade.

### Universidad Central Marta Abreu de Las Villas

Na biblioteca desta universidade hai unha colección de libros raros moi valiosa.

Notas
-----

1. ↑  "Marta Abreu". *EcuRed*. Consultado o 4 de abril de 2013.
2. 1 2  "Martha de los Ángeles González Abreu Arencibia". *Cubanos Famosos*. Consultado o 9 de novembro de 2022.
3. ↑  Fernández Ramírez, Narciso (13 de novembro de 2016). "Marta Abreu: monumento a su memoria". *Vanguardia* (en castelán) (Villa Clara). Consultado o 9 de novembro de 2022.

Véxase tamén
------------

### Bibliografía

* Camacho, Pánfilo Daniel (1947). *Marta Abreu: una mujer comprendida*. Cuba y sus jueces (en castelán). Ediciones Universal. ISBN 9780897297431.

### Ligazóns externas

* Librínsula, Tesoros: Marta Abreu: testimonios documentarios de su generosidad Arquivado 11 de agosto de 2021 en Wayback Machine.
* Librínsula, Marta Abreu, una impronta permanente en el centro de la Isla Arquivado 24 de outubro de 2021 en Wayback Machine.
* Arte en el Centro. Nace Doña Marta Abreu de Estévez Arquivado 01 de xullo de 2022 en Wayback Machine.

|  |  |
| --- | --- |
| Control de autoridades | 
* Wd: Q11063709
* WorldCat
* VIAF: 41100935
* FAST: 369195
* ISNI: 0000000035772407
* LCCN: n96013309
* SUDOC: 161287514

 |